Metrobeampte vas oor verkragtingŉ Beampte van die Johannesburgse metropolisie is Donderdag in hegtenis geneem nadat hy glo ŉ vrou in Protea Glen, Soweto verkrag het. Hoofsupt. Wayne Minnaar, woordvoerder van die Johannesburgse metropolisie, sê die 37-jarige beampte word daarvan beskuldig dat hy ŉ 23-jarige vrou by sy huis verkrag het. Sy kon glo daarin slaag om te ontsnap waarna sy die saak by die polisie aangemeld het. Minnaar sê die arrestasie wys dat die Johannesburgse metropolisie nie sal huiwer om hul pligte uit te voer nie. “Beamptes sal geen genade toon wanneer dit by die publiek se veiligheid kom nie, al beteken dit ons moet een van ons eie in hegtenis neem.” Die verdagte sal binnekort in die Protea-landdroshof verskyn.